બીજું તો ઠીક, બાળકોને પણ બચપણથી આ ટ્રેન કોઈ પણ સંજોગોમાં પકડવાની, ગમે તે થાય એ ન ચૂકવાની પદ્ધતિસરની તાલીમ આપવામાં આવે છે ! કુમળી વયથી જ સ્કૂલ ઉપરાંત ટ્યુશન, કોચીંગ ક્લાસ, અલગ- અલગ વિધાઓમાં જીનિયસ થવાના ક્લાસ અને શરૂઆતથી બાળકના પોતાના વજનથી પણ ભારે દફતર ! એવા બાળકોને ઘરેથી સ્કૂલ, સ્કૂલેથી ટ્યુશન, ટ્યુશનથી આર્ટ ક્લાસ હડિયાપાટી કરતાં જોઈને અનાયાસ કાર્બાઈડથી ઉતાવળે અને અકાળે પકવાતી કેરી યાદ આવી જાય ! ( આંબા પર કુદરતી રીતે અને યથોચિત સમયે પાકતી કેરીને ‘ સાંખ ‘ કહે છે જેના રંગ, રૂપ, સ્વાદ અને સોડમ જ સાવ નોખા ! )